De tragiske begivenheder i Norge, hvor over 90 mennesker foreløbig meldes dræbt, bliver også markeret i den kommende runde af Superligaen i fodbold. Dansk Boldspil-Union (DBU) meddeler, at kampene i anden runde vil blive indledt med et øjebliks stilhed. - Vores norske kolleger, som har tragedien helt inde på livet, har valgt at udsætte kampene i Tippeligaen denne weekend. Vi vil gerne vise vores sympati ved at indlede kampene hernede med et øjebliks stilhed, siger DBU's kommunikationschef, Lars Berendt, i en pressemeddelelse. - Der eksisterer et historisk tæt forhold mellem dansk og norsk fodbold. Vi har i DBU fremragende relationer til det norske fodboldforbund. - Divisionsforeningen har et tæt parløb med deres kolleger i Norge, blandt de danske og norske topklubber er der et tæt samarbejde, og der er en stor udveksling af spillere mellem danske og norske klubber, siger Lars Berendt. Tragedien vil blive markeret første gang lørdag, når Silkeborg tager imod Brøndby, og FC København får besøg af OB. /ritzau/

Referat:
Tragedien i Norge bliver markeret med et øjebliks stilhed før kampene i Superligaen i denne runde.